## Odluka Ustavnog suda Republike Hrvatske broj: U-III-630/1996, U-III-669/1996, U-III-731/1996, U-III-732/1996 od 19. studenog 1997.

### NN 134/1997 (12.12.1997.), Odluka Ustavnog suda Republike Hrvatske broj: U-III-630/1996, U-III-669/1996, U-III-731/1996, U-III-732/1996 od 19. studenog 1997.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, mr. Hrvoje Momčinović, Ivan Marijan Severinac i
Mladen Žuvela, odlučujući o ustavnim tužbama Republike Hrvatske, zastupane
po Državnom pravobraniteljstvu Republike Hrvatske, na sjednici održanoj
dana 19. studenoga 1997. godine, donio je ovu

## **ODLUKU**

1. Ustavne tužbe se odbijaju.

2. Ova odluka će se objaviti u "Narodnim novinama".

Obrazloženje

Državni pravobranitelj Republike Hrvatske podnio je pravodobno u naznačenim
predmetima sadržajno identične ustavne tužbe u ime Republike Hrvatske radi
zaštite povrijeđenog ustavnog prava iz članka 19. stavak 1, a u svezi s
odredbama članka 2. stavak 4. alineja 1. i 4, članka 115. stavak 3, članka
132. i 133. stavak 1, te članka 135. Ustava Republike Hrvatske jer da su
navedena ustavna prava iz članka 19. stavak 1. Ustava povrijeđena navedenim
presudama Upravnog suda Republike Hrvatske.

1. U predmetu broj: U-III-630/1996 presudom Upravnog suda Republike
Hrvatske broj: Us-5239/95-12 od 2. svibnja 1996. godine odbijena je tužba
za poništenje rješenja Ministarstva pravosuđa Republike Hrvatske, Uprava
za građansko pravo, Klasa: UP/II-943-04/95-01/44, Ur. broj: 514-02-03/04-1-95-3
od 9. svibnja 1995. godine kojim je poništen zaključak Županije s.-d.,
Ureda za imovinsko-pravne poslove, Ispostave u S., Klasa: 943-05/94-01/02,
Ur. broj: 2181-08/6-95-1 od 7. veljače 1995. godine o prekidu postupka
određivanja naknade za izvlaštene (eksproprirane) nekretnine i predmet
vraćen na ponovni postupak.

2. U predmetu broj: U-III-669/1996 presudom broj: Us-435/95-5 od 17.
travnja 1996. godine odbijena je tužba za poništenje rješenja istog Ministarstva
kojim je poništen zaključak Županije I., Ureda za imovinsko-pravne poslove
P., Ispostava u P., Klasa: UP/I-944-07/94-01/1, Ur. broj: 2163-10/1-94-1
od 12. listopada 1994. godine o prekidu postupka za određivanje naknade
za izvlaštenu nekretninu, te predmet vraćen na ponovni postupak.

3. U predmetu broj: U-III-731/1996 presudom broj: US-1126/95-8 od 17.
travnja 1996. godine odbijena je tužba protiv rješenja istog Ministarstva
kojim je poništen zaključak Županije I., Ureda za imovinsko-pravne poslove
P., Ispostava u P., Klasa: UP/I-944-07/94-01/2, Ur. broj: 2163-10/1-94-1
od 17. listopada 1994. godine o prekidu postupka za određivanje naknade
za izvlaštenu nekretninu, te predmet vraćen na ponovni postupak.

4. U predmetu broj: U-III-732/1996 presudom broj: Us-1127/95-8 od 17.
travnja 1996. godine odbijena je tužba protiv rješenja istog Ministarstva
kojim je poništen zaključak Županije I., istog nadleštva, Klasa: UP/I-944-07/94-01/3,
Ur. broj: 2163-10/1-94-1 od 17. listopada 1994. godine, te predmet vraćen
na ponovni postupak.

Podnositelj ustavne tužbe smatra da je osporenim presudama Upravnog
suda Republike Hrvatske došlo do povrede ustavnog prava iz članka 19. stavak
1. Ustava Republike Hrvatske, a u svezi s naprijed naznačenim ustavnim
odredbama. Do povrede naznačenog ustavnog prava ostalih ustavnih odredaba
došlo je stoga, tvrdi podnositelj ustavne tužbe, jer je prestala (povjesnom
Odlukom od 8. listopada 1991. g.) postojati bivša država SFRJ koja je ovdje
obveznik plaćanja naknade za izvlaštene nekretnine.

Republika Hrvatska je temeljem Uredbe o preuzimanju sredstava JNA i
SSNO na teritoriju Republike Hrvatske u vlasništvo Republike Hrvatske ("Narodne
novine", broj 52/91) i Uredbe o preuzimanju sredstava bivše SFRJ u vlasništvo
Republike Hrvatske ("Narodne novine", broj 68/91) izvršila pretvorbu bivšeg
društvenog vlasništva tako što je titularom vlasništva označila Republiku
Hrvatsku. Podnositelj ustavnih tužbi smatra da Republika Hrvatska ovom
sukcesijom nekretnina, sredstava i prava bivše države SFRJ nije preuzela
nikakve obveze prema bivšim vlasnicima.

Stoga je, po mišljenju podnositelja ustavne tužbe, prestankom postojanja
SFRJ kao pravne osobe, sukladno postupovnim zakonima Republike Hrvatske
u svim imovinsko-pravnim predmetima koji su bili u tijeku na dan 8. listopada
1991. godine u kojima je bila stranka SFRJ nastupio prekid postupka na
vrijeme dok se ne utvrdi tko je pravni sljednik bivše pravne osobe, tj.
bivše SFRJ.

Ustavne tužbe nisu osnovane.

Ustav Republike Hrvatske u odredbi stavka 1. članka 19. propisao je
da pojedinačni akti državne uprave i tijela koja imaju javne ovlasti moraju
biti utemeljeni na zakonu, dok u odredbi stavka 2. istog članka Ustav jamči
sudsku kontrolu zakonitosti pojedinačnih akata upravnih vlasti i tijela
koja imaju javne ovlasti.

Osporenim presudama Upravnog suda Republike Hrvatske izvršena je upravo
sudska kontrola zakonitosti upravnih akata (rješenja) donesenih od ovlaštenih
državnih tijela, te nadležnog Ministarstva pravosuđa. Iz stajališta podnositelja
ustavnih tužbi izloženog u ustavnim tužbama Ustavni sud nije mogao zaključiti
da osporene presude Upravnog suda Republike Hrvatske nisu utemeljene na
zakonu. Upravni sud u obrazloženjima svojih presuda vrlo je potanko obrazložio
razloge zbog kojih se osporeni upravni akti temelje na zakonskoj odredbi
članka 46. Zakona o izvlaštenju ("Narodne novine", broj 9/94), te zbog
čega smatra da je Republika Hrvatska stjecanjem vlasništva na državnoj
imovini SFRJ preuzela i obveze prema bivšim vlasnicima.

Ustavni sud Republike Hrvatske je stoga ocijenio da osporenim presudama
nije povrijeđena odredba stavka 1. članka 19. Ustava Republike Hrvatske,
a ni ostala ustavna prava na koja se poziva podnositelj ustavnih tužbi,
nisu povrijeđena jer ustavne odredbe na koje se podnositelj ustavnih tužbi
poziva ne odnose se na predmet odlučivanja u osporenim presudama.

Iz navedenih razloga Ustavni sud je, temeljem odredbe članka 61. Poslovnika
Ustavnog suda Republike Hrvatske ("Narodne novine", broj 29/94), ustavne
tužbe odbio kao neosnovane.

Objava ove odluke temelji se na odredbi članka 20. Ustavnog zakona o
Ustavnom sudu Republike Hrvatske ("Narodne novine", broj 13/91).

Broj: U-III-630/1996
     U-III-669/1996
     U-III-731/1996
     U-III-732/1996
Zagreb, 19. studenoga 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 134/1997-1943